MATCH อัดเงินลงทุนสตูดิโอใหม่อีกกว่า 54% รองรับกองถ่ายต่างชาติ
MATCH เพิ่มมูลค่าลงทุนสตูดิโอใหม่หรือ New Home อีกกว่า 54% หวังรับกองถ่ายต่างชาติส่งผลให้โครงการมีมูลค่าเป็นเงินทั้งสิ้น 1,187 ลบ.
25 ส.ค. 2558

นายภูมิชาย วัชรพงศ์ ประธานเจ้าหน้าที่บริหาร บริษัท แม็ทชิ่ง แม็กซิไมซ์ โซลูชั่น จำกัด (มหาชน) หรือ MATCH เปิดเผยว่า ที่ประชุมคณะกรรมการบริษัทมีมติพิจารณาอนุมัติการลงทุนในโครงการก่อสร้างสตูดิโอใหม่ หรือ New Home มีการเปลี่ยนแปลงผังที่ตั้งโครงการใหม่และปรับเปลี่ยนประเภทวัสดุก่อสร้างเพื่อเพิ่มคุณภาพโครงการ New Home ให้ได้ระดับมาตรฐานสากลตามแผนการลงทุนใหม่
ส่งผลให้โครงการมีมูลค่าเป็นเงินทั้งสิ้น 1,187 ล้านบาทเพิ่มขึ้นจากแผนเดิมที่ที่ประชุมวิสามัญผู้ถือหุ้นครั้งที่ 1/2557 อนุมัติไว้จำนวน 418 ล้านบาท หรือเพิ่มขึ้นคิดเป็น 54.33% ของมูลค่าโครงการเดิม  ซึ่งแบ่งเป็นมูลค่าการก่อสร้าง รวม 714 ล้านบาท และราคาที่ดินที่ใช้ในการพัฒนาโครงการรวมค่าใช้จ่ายที่เกี่ยวข้องรวมมูลค่า 473 ล้านบาท
สำหรับการเปลี่ยนแปลงดังกล่าวเพื่อรองรับค่ายหนังต่างชาติที่จะเข้ามาลงทุนใช้ประเทศไทยเป็นสถานที่ถ่ายทำที่จะมีมากขึ้น หลังจากที่กระทรวงการท่องเที่ยวและกีฬาได้เสนอที่ประชุมคณะรัฐมนตรีให้สนับสนุนเม็ดเงินจากต่างชาติให้เข้ามาลงทุนถ่ายทำภาพยนตร์
โดยการลดภาษีให้รวมสูงสุด 30% ซึ่งถือเป็นส่วนลดที่ให้เท่ากับประเทศอื่นๆในภูมิภาค เช่น สิงคโปร์และมาเลเซีย อย่างไรก็ตาม มองว่าการสนับสนุนจากรัฐบาลนี้จะทำให้ค่ายหนังต่างชาติที่เคยเข้ามาถ่ายทำให้ประเทศไทยกลับมา เพราะต่างชาติมีความชื่นชอบในภูมิประเทศของไทยเป็นทุนเดิมอยู่แล้ว แต่ที่ผ่านมาเนื่องจากติดขัดปัญหาด้านการเมืองในประเทศจึงหันไปถ่ายทำที่ประเทศเพื่อนบ้านแทน
อย่างไรก็ตาม บริษัทได้มีแผนการจะกู้เงินจากสถาบันการเงินเพื่อใช้สำหรับส่วนต่างที่เพิ่มขึ้นมา โดยจะไม่มีการเพิ่มทุนแต่อย่างใด นอกจากนี้สตูดิโอใหม่ยังได้ออกแบบให้สร้างลึกเข้าไปในที่ดินแปลงเดิม เพื่อป้องกันเสียงรบกวน อีกทั้งที่ดินด้านหน้าก็จะมีศักยภาพในการพัฒนาหรือการแปลงเป็นทุนในอนาคต